**Siusinaartumik pensionisiat**

1. **Aallaqqaasiut**

Siusinaartumik pensionisiat ikiorsiissutaapput nammineq sulisinnaassutsip ataavartumik killeqalerneratigut qinnutigisinnaasut. Siusinaartumik pensionisianut malittarisassat nutaat ulloq 1. januar 2024 atuutilerput.

Siusinaartumik pensionisianut malittarisassat nutaat pillugit allaaserisami uani paasisaqarnerusinnaavutit.

Ulloq juulip aallaqqattaa 2016 atuutilernikuuvoq siusinaartumik pensionisiallit 60-illu ataallugit ukiullit ukiut tallimakkaarlugit sulisinnaassutsip naliliivigineqaqqittarnissaat.

Taassuma saniatigut arlalitsigut nalinginnaasumik aalajangersimasumillu annertussusiligaqarpoq killilliussaqarlunilu soorlu saniatigut isertitat aallaavigalugit. Assersuutigalugu sulisinnaassuseq ataavartumik appariarsimappat siusinaartumik pensionisiaqartoqarsinnaavoq.

Ulloq 1. januaari 2024 aallernerfigalugu siusinaartumik utoqqalinersiallit imminnut pilersuisussaatitaanerat atorunnaarpoq. Tamanna isumaqarpoq utoqqalinersiat aapparisap/inooqatigisap isertitai pissutigalugit kalluarneqassanngitsut killiliussat qaangerneqarsimanngippata.

Siusinaartumik pensionisiaqarnissamut qinnuteqaatit kommuunip suliarisarpai. Siusinaartumik pensionisiassanik akuersissuteqartup imaluunniit itigartitsissutiteqartup, qulaajaanerit pisariaqassappallu piginnaanngorsaqqiinerit, pisartagassat annertussusaannik naatsorsuineq aamma tunniussisarneq kommuunip aamma suliarisaasa ilagivaat.

1. **Siusinaartumik pensionisiaqarnissamut qanoq qinnuteqartoqartarpa?**

Siusinaartumik pensionisiaqarnissamut qinnuteqarnissamik kissaateqaraanni kommuuni saaffigineqarsinnaa-voq. Tassunga atatillugu siusinaartumik pensionisiaqalernissamut piumasaqaatit aalajangersimasut arlallit tamatigut naammassineqarsimasussat eqqumaffiginissaat pingaaruteqarpoq.

**2.1 Piumasaqaatit aalajangersimasut**

Piumasaqaatit aalajangersimasut Siusinaartumik pensionisiaqarnissamut piumasaqaatit naammassisassat arlaliupput.

Siusinaartumik pensionisiaqarniaruit:

• Timikkut tarnikkulluunniit pissuteqartumik sulisinnaassutsit ataavartumik appariarsimasuussaaq.

• 18-it 67-illu akornanni ukioqassaatit.

• Kalaallit Nunaani, Danmarkimi Savalimmiuniluunniit minnerpaamik ataannartumillu ukiut pingasut sinnerlugit najugaqarsimassaatit.

• Kalaallit Nunaanni, nunat avannarliit allani arlaanni imaluunniit nunami EØS-imut peqataasumi – (Europami Aningaasaqarnikkut Suleqatigiiffik-isumaqatigiissut) najugaqassaatit. – (Europæisk Økonomisk Samarbejdsområde-aftale)

Taassuma saniatigut:

• Qallunaatut innuttaasutut pisinnaatitaaffeqassaatit

• Nunani Avannarlerni isumaginninnikkut sillimmatit pillugit Isumaqatigiissutinut ilaassaatit

• Imaluunniit pensionisiaqarnissamut qinnuteqannginninni Kalaallit Nunaanni minnerpaamik ukiuni pingasuni aalajangersimasumik najugaqarsimassaatit

Taassuma saniatigut sulisinnaassutsit nalilersorneqassaaq. Siusinaartumik pensionisiaqarnissamut qinnuteqaraanni kommuni qinnuteqartoq piumasaqaatinut qulaani taaneqartunut naammassinninnersoq nalinginnaasumik nalilersuinermi atorneqassapput.

Kommunip qinnuteqartoq piumasaqaatinut naammassinnittutut nalilerpagu, kommuni qinnuteqaammik su-liaqarnini nangeqqissavaa sulisinnaassutsimillu nalilersuineq sukumiisumik aallartillugu. Piumasaqaatit naammassineqarsimagaluarpataluunniit, siusinaartumik pensionisiaqalernissaq qularnaarneqarsimasutut isumaqanngilaq.

Misissuereernermi qinnuteqartoq piumasaqaatinut naammassinninngitsutut kommunip nalilerpagu, qinnuteqaat itigartitsissutigineqassaaq.

**2.2** **Paasissutissat suliamik suliarinninnermi atorneqartussat**

Paasissutissat suliamik suliarinninnermi atorneqartussat qinnuteqartoq pillugu paasissutissanik arlalinnik kommuni piumasaqassaaq. Paasissutissat siusinaartumik pensionisiaqalernissamut piumasaqaatinut aalajangersakkanut naammassinninnersut suliallu nangeqqinneqarnissaanut atorneqassapput.

**2.3** **Sulisinnaassuseq aamma sulisinnaassutsimik nalilersuineq**

Sulisinnaassuseq aamma sulisinnaassutsimik nalilersuineq Januaarip aallaqqaataa 2016 sioqqullugu siusinaartumik pensionisiaqalersimaguit imm. 2.5 takuuk. Siusinaartumik pensionisiaqalerniaraanni sulisinnaassuseq nalilersortissimasariaqarpoq. Sulisinnaassuseq tassaavoq qanoq annertutigisumik sulisinnaaneq. Annertunerpaamik, akunnattumik annikinnerpaamik siusinaartumik pensionisiaqarsinnaanermut imaluunniit siusinaartumik pensionisiaqarsinnaannginnermut atatillugu sulisinnaassutsimik nalilersuineq pingaaruteqarpoq. Tamanna isumaqarpoq sulisinnaassuseqarnerugaanni siusinaartumik pensionisiat ikinnerussapput. Pissutigalugu misissuinermi annertunerusumik sulisinnaasutut naliliisoqarsimammat.

Taamatuttaaq sulisinnaassusikinnerugaanni siusinaartumik pensionisiassat amerlanerussapput. Pissutigalugu annikinnerusumik sulisinnaasutut naliliisoqarmat. Sulisinnaassutsip appariarsimanera annikitsutut nalilerneqarpat siusinaartumik pensionisiat annertunerpaat akunnattulluunniit tunniunneqartassapput – ataaniittut takukkit.

**2.4** **Qulaajaaneq nalilersuinerlu ingerlanneqassapput**

Qulaajaaneq nalilersuinerlu ingerlanneqassapput. Kommuni qulaajaareeruni nalilersuereerunilu sulisinnaassuseq nalilersussavaa. Qulaajaanerup siunertaa tassaavoq piginnaanngorsaasoqassaneranik naliliineq. Piginnaanngorsaaqqinneq assersuutigalugu tassaasinnaavoq ilinniaqqinneq, suliffimmik misiliineq assigisaaluunniit inerisarnissamut sulisinnaassuseqarnerulernissamullu siunertaqartoq.

Piginnaanngorsaaqqinnermi Sulisinnaassuseq sulisinnaassutsimut piginnaasat pillugit allaga- liortoqarlunilu nakorsaq nalunaarusiortinneqassaaq. Innuttaasup piginnaasai sulinissamullu aporfii,

assersuutigalugu ilinniarnermut, sulisinnaassuseq procentinngorlugu suliffeqarfimmi misilittakkanut, ineqarnermut, inooqataanermut, aningaasaqarnemrut peqqissutsikkullu tunngasut piginnaasat pillugit allagartami allassimassapput.Nakorsamit uppernarsaat piginnaasallu pillugit allagartaq sulisinnaassutsimik nalilersuinermi ilaatigut ilanngunneqassapput.

Innuttaasup sulisinnaassuseqannginnera imaluunniit sulisinnaassutsimigut ineriartorsinnaannginnera pissutigalugu piginnaanngorsaqqinnissaa siunertaqanngippat piginnaanngorsarneqassanngilaq. Taamaattoqartillugu sulisinnaassuneq nalilersorneqassanngilaq. Taakku annertunerpaamik siusinaartumik pensionisiaqartinneqassapput.

**2.5** **Maleruagassat nutaat naapertorlugit siusinaartumik pensionisiaqalersimagaanni ukiut tallimakkaarlugit sulisinnaassutsimik nalilersueqqinneq**

Maleruagassat nutaat naapertorlugit nalilersueqqinneq ingerlanneqartillugu piginnaanngorsarneqaraanni taava annertunerpaamik, akunnattumik annikinnerpaamilluunniit siusinaartumik pensionisiaqarunnaartoqarsinnaanngilaq. Tamanna isumaqarpoq piginnaanngorsaqqinnerup nalaani siusinaartumik pensionisiat ingerlaannassasut. Aatsaat piginnaanngorsaqqinneq naammassereerpat sulisinnaassuseq nalilersorneqassaaq.

**2.6** **Siusinaartumik pensionisiat annertussusaat**

Siusinaartumik pensionisianut annertussutsit assigiinngitsut pingasuupput (januaarip aallaqqaataani 2025-imiit) siusinaartumik pensionisiaqartunut tamanut atuuttut.:

Annertunerpaat ukiumut 135.642 koruunit tikillugit

Akunnattut ukiumut 90.428 koruunit tikillugit

Annikinnerpaat ukiumut 67.821 koruunit tikillugit

Sulisinnaassutsimik nalilersuinermi annertunerpaanik, akunnattunik annikinnerpaamilluunniit siusinaartumik pensionisiaqarnissamut imaluunniit siusinaartumik pensionisiaqannginnissamut (sulisinnaassuseqarluartutut naliliivigineqarsimagaanni) aalajangiisuusarpoq.

**2.7 Tapisiaq**

Taassuma saniatigut tapiutinik arlalinnik tunniussisoqarsinnaavoq.

Meeqqanut tapit: meeqqanut 18-it inorlugit ukiulinnut pilersuisussaatitaagaanni meeqqanut tamanut tapeqartitsisoqartarpoq.

Inummut tapit: Kommuni pisariaqartitanik nalilersuineq naapertorlugu inummut tapinik imaluunniit ataasiaannartumik ikiorsiissutinik tunniussaqarsinnaavoq.

Tapit pillugit tapisiaqarsinnaatitaanerlunilu paasisaqarnerujumagaanni Kommuni najugaq saaffigineqarsinnaavoq.

**3.0 Siusinaartumik pensionisianik annikilliliineq atorunnaarsitsinerluunniit**

Siusinaartumik pensionisiaqaraanni, siusinaartumik pensionisiat saniatigut isertitaqartoqarsinnaavoq. Nammineq ukiumut isertitat, Nunani Avannarlerni isumaginninnikkut sillimmatit pillugit Isumaqatigiissutit naapertorlugit pisortatigut pensionisiat aamma pensionisiat pinnagit, aningaasat amerlassusaat aalajangersimasut sinnerpassuk siusinaartumik pensionisiat annikillineqassapput imaluunniit atorunnaarsinneqassapput. Annertunerpaanik, akunnattunik annikinnerpaamilluunniit siusinaartumik pensionisiaqarneq apeqqutaalluni ilanngaatinut killiliussat assigiinngitsuupput. Siusinaartumik pensionisiat saniatigut isertitaqarsinnaanermut killiliussat pillugit paasisaqarluarusukkaani Kommunigisaq saaffigineqarsinnaavoq. Ilanngaatinut killiliussat ukiut tamaasa nutarsarneqartarput isumagininnikkut akigititat malillugit.

**3.1 Aappariit/inooqatigiit imminnut pilersuisussaajunnaarnerat**

Januaarip aallaqqaataa 2024 inatsimmi atuutilerpoq siusinaartumik utoqqalinersiallit aappaqarunik/inooqateqarunik imminnut pilersuisussaatitaajunnaarnerat. Tamanna isumaqarpoq siusinaartumik utoqqalinersiaqaleruit aapparisap/inooqatigisap isertitai aallaavigalugit siusinaartumik utoqqalinersiat annertussusilerneqartarnerat atorunnaartoq. Taamaattorli killiliussaqarpoq siusinaartumik utoqqalinersiat saniatigut isertitaqaraanni appariaataasinnaassumik imaluunniit atorunnaarsitsisussamik.

**3.2 Annikilliliineq atorunnaartitsinerlu**

Annertunerpaanik siusinaartumik utoqqalinersiaqaruit taakkualu saniatigut isertitaqaruit kr.173.642 sinnerlugu taava siusinaartumik utoqqalinersiat unitsinneqassapput.

Akunnattunik siusinaartumik utoqqalinersiaqaruit taakkualu saniatigut isertitaqaruit kr.83.214 sinnerlugit taava siusinaartumik utoqqalinersiat 67 %-imik appartinneqassapput. Kisiannili kr.218.857 sinnerlugu isertitaqaruit taava siusinaartumik utoqqalinersiat unitsinneqassaapput.

Annikinnerpaanik siusinaartumik utoqqalinersiaqaruit taakkulu saniatigut isertitaqaruit kr.105.821 sinnerlugit taava siusinaartumik utoqqalinersiat 50%-imik appartinneqassapput. Kisiannili kr.241.464 sinnerlugu isertitaqarsimaguit taava siusinaartumik utoqqalinersiat unitsinneqassapput.

**4.0 Naammagittaalliuuteqartoqarsinnaavoq**

Kommunip aalajangiinera naammaginngikkaanni naammagittaalliuteqarnissamut periarfissaqarpoq.

Sulisinnaassutsip procentia pillugu kommunip aalajangernera Siusinaartumik Pensionisialinnut

Maalaaruteqartarfimmut naammagittaalliuuteqartoqarsinnaavoq. Siusinaartumik pensionisiaqarnissaq pillugu suliami kommunip aalajangigai allat pillugit Isumaginninnermi Naammagittaalliuuteqartarfimmut naammagittaalliuuteqartoqarsinnaavoq.

**4.1 Apeqqutissaqaraanni**

Apeqqutissaqaruit kommunimut saaffiginnissinnaavutit.

**4.2 Nalunaaruteqartussaatitaaneq**

Eqqaamajuk nuussimagaanni imaluunniit inuttut aningaasaqarnikkulluunniit, soorlu katissimanermut isertitanulluunniit tunngasutigut, allanngortoqarsimappat kommunimut paasissutissiisussaatitaajuaannaravit.

**Sulisinnaassuseq pillugu ersarissaat:**

Sulisinnaassuseq sulisinnaassutsimut tamakkiisumut sanilliullugu procentinngorlugu nalilerneqartarpoq. Sulisinnaassuseq tamakkiisoq 100 %-iuvoq.

Sulisinnaassuseq procentinngorlugu imaassimappat:

0-25 % siusinaartumik pensionisiassat annertunerpaat tunniunneqarsinnaapput.

26-50 % siusinaartumik pensionisiassat akunnattut tunniunneqarsinnaapput.

51-75 % siusinaartumik pensionisiassat annikinnerpaat tunniunneqarsinnaapput.

76-100 % siusinaartumik pensionisiassat tunniunneqassanngillat.

Siusinaartumik pensionisiat annertussusaat pillugit immikkoortoq 2.6 takuuk.